ඉන්දියාවේ චෙන්නායි නුවරදී ශ්‍රී ලාංකිකයන් පිරිසකට පහර දීමේ සිද්ධිය සම්බන්ධයෙන් දෙරටේ තානාපති කාර්යාල මට්ටමින් සාකච්ඡා පවත්වන බව රජයේ මාධ්‍ය ප්‍රකාශක, ජනමාධ්‍ය හා ප්‍රවෘත්ති ඇමැති කෙහෙලිය රඹුක්වැල්ල මහතා පවසයි.මේ සාකච්ඡාවලදී ප්‍රශ්නය සම්බන්ධයෙන් යහපත් හා සාධාරණ ප්‍රතිචාරයක් ලැබෙනු ඇතැයි රජය බලාපොරොත්තු වන බවද ඇමැතිවරයා කීවේය.ශ්‍රී ලංකා රජය හැමවිටම ගනු දෙනු කරන්නේ ඉන්දියානු මධ්‍යම රජය සමඟ මිස ප්‍රාන්ත රජයන් සමඟ නොවන බවද ඇමැතිවරයා අවධාරණය කළේය.ඇමැති කෙහෙලිය රඹුක්වැල්ල මහතා මේ බව පැවැසුවේ අමාත්‍ය මණ්ඩල තීරණ දැනුම් දීමේ මාධ්‍ය හමුවේදී මාධ්‍යවේදියකු මේ සම්බන්ධයෙන් මතු කළ ප්‍රශ්නයකට පිළිතුරු දෙමිනි.අමාත්‍ය මණ්ඩල තීරණ දැනුම් දීමේ මාධ්‍ය හමුව රජයේ ප්‍රවෘත්ති දෙපාර්තමේන්තු ශ්‍රවණාගාරයේ ඊයේ (04) පැවැත්විණි..